Qabel kollox, nixtieq nagħti l-kondoljanzi lill-familji ta' dawk li nqatlu lbieraħ f'Tuneż, fejn fosthom kien hemm diversi ċittadini tal-Unjoni Ewropea. Għal darb'oħra ntilfu aktar ħajjiet f'isem ideoloġija skura. Mhux ser ninsew il-vittmi u dan il-jum traġiku. Għadu kemm kellna interazzjoni siewja mas-sħab soċjali matul l-ewwel miż-żewġ summits tripartitiċi ta' din is-sena. Jidher ċar li l-ekonomija Ewropea sejra għall-aħjar. Illum smajna kif għadd ta' fatturi ekonomiċi qed jiffavoruna: prezzijiet taż-żejt li niżlin, spinta għall-esportazzjonijiet minħabba euro aktar dgħajjef, spinta għall-investiment mal-Fond Ewropew għall-Investimenti Strateġiċi, u l-programm ta' xiri ta' bonds tal-BĊE. Iddiskutejna wkoll b'mod apert l-isfidi li għandna bħalissa. F'ċerti pajjiżi, il-qgħad għadu f'livelli inaċċettabbilment għoljin u hemm ħtieġa urġenti għal riformi fis-suq tax-xogħol fiż-żona tal-euro. Madankollu, is-sitwazzjoni ekonomika tinbidel. U billi nkomplu bir-riformi strutturali, qed niżguraw li dan it-titjib ikun fit-tul u mhux biss xaqq dawl għal qasir żmien. Issa ħa niġi għall-aġenda mimlija li għandna għall-Kunsill Ewropew li ser isir aktar tard illum u għada. Wara nofsinhar l-ewwel ħaġa li ser niddiskutu hija l-Unjoni tal-Enerġija. L-enerġija, bħalma dejjem kienet, tinsab fil-qalba tal-proġett Ewropew. Illum il-ġurnata kemm iċ-ċittadini kif ukoll il-kumpaniji Ewropej għandhom bżonn b'mod urġenti provvista ta' enerġija li tkun garantita, li wieħed ikun jiflaħ għaliha finanzjarjament u li tkun sostenibbli. L-Unjoni tal-Enerġija l-ġdida tagħna ser tirriforma u tirriorganizza l-politika tagħna dwar l-enerġija biex din tkun pedament reżiljenti ta' ekonomija Ewropea ġdida. Dan ma jistax iseħħ kollu f'daqqa. Għalhekk wara nofsinhar bħala l-ewwel pass nixtieq l-ewwel niffoka fuq is-sigurtà tal-provvista. Aktar tard il-lejla, ser inħejju għas-Summit tas-Sħubija tal-Lvant li ser isir f'Riga f'Mejju. L-impenn tal-Unjoni Ewropea għas-sitt pajjiżi kollha jibqa' wieħed sod. Issa qed nippjanaw li nkomplu nibnu fuq il-ftehim billi ngħinu lis-sħab tagħna jsaħħu l-istat tad-dritt u jirrafforzaw l-istituzzjonijiet dgħajfa. Fi kliem ieħor: l-iżvilupp tal-istat. Kull pajjiż huwa uniku, jinsab fi stadju differenti, u għandu ħtiġijiet differenti. Għalhekk, fil-futur l-għajnuna li nagħtu għandha tkun aktar adattata għal kull sitwazzjoni individwali. Naturalment, ser niddiskutu wkoll l-Ukrajna u r-Russja u s-sitwazzjoni attwali tal-implimentazzjoni tal-ftehimiet ta' Minsk. Wieħed mill-aħjar modi biex nappoġġaw l-Ukrajna ser ikun billi nżommu l-pressjoni tas-sanzjonijiet fuq ir-Russja sakemm naraw isseħħ l-implimentazzjoni sħiħa tal-Ftehimiet ta' Minsk. Il-konklużjoni aħħarija ta' dan irid ikun li l-Ukrajna terġa' tieħu l-kontroll tal-fruntieri tagħha, kif previst fil-pjan innegozjat mill-President Hollande u l-Kanċilliera Merkel. Nhar il-Ġimgħa filgħodu, ser niddiskutu s-sitwazzjoni ferm serja fil-Libja. Minbarra l-bżonn immedjat għal stabbiltà u paċi, għandna tħassib serju dwar l-attività terroristika li qed tiżdied hemmhekk, mhux biss fil-Libja iżda fir-reġjun kollu. U ma nistgħux naċċettaw il-ġrajjiet traġiċi ta' kuljum ta' migranti li jegħrqu. Sabiex nikkonfrontaw tajjeb dawn l-isfidi, irid ikun hemm mingħajr dewmien soluzzjoni politika u gvern Libjan ta' unità nazzjonali. Biex nikkonkludu dawn il-jumejn li bdew bis-summit soċjali, ser niddiskutu l-prospetti għat-tkabbir ekonomiku u l-implimentazzjoni tar-riformi strutturali ewlenin li għalihom impenjaw ruħhom l-Istati Membri. Fl-aħħar nett, kelma dwar it-TTIP, li ser niddiskutu wkoll fil-qosor għada filgħodu. It-taħditiet reċenti tiegħi f'Washington mal-President Obama ikkonvinċewni aktar minn qatt qabel dwar l-importanza ekonomika u strateġika tat-TTIP. Hemm bżonn li nimpenjaw ruħna ma' xulxin u mal-pubbliku b'mod aktar intensiv biex niksbu momentum għal dan il-ftehim vitali.